מסע בין כוכבים: דיסקברי

עונה ראשונה

הסדרה מתמקדת בקומנדר מייקל ברנהאם (סוניקווה מרטין-גרין) אשר גדלה תחת חינוך ולקני בחסותו של סארק (ג'יימס פריין) ושירתה במשך שבע שנים את קפטן פיליפה ג'ורג'יו (מישל יאו). לאחר שמרדה בקפטן שלה וגרמה לפתיחת חזית בין הפדרציה לבין צבא הקלינגונים, היא נשלחת אל ספינת החלל 'דיסקברי', שם רוב הצוות נוטר לה טינה, אך בכל זאת היא מתיידדת עם סילביה טילי (מרי וויסמן), צוערת חסרת ביטחון עצמי. מייקל מגלה שעל ה-'דיסקברי' מתרחש מחקר יוצא דופן, אותו עורך לוטננט פול סטיימוס (אנתוני רפ). היא נעתרת לבקשתו של קפטן גבריאל לורקה (ג'ייסון אייזקס) לסייע לו במחקר, על מנת לפתח טכנולוגיה מתקדמת שתסייע להביא לסיום המלחמה עם הקלינגונים.

עונה שנייה

בעונה השנייה מצטרף לדיסקברי קפטן כריסטופר פייק שתופס את הפיקוד על הדיסקברי בעוד ספינתו, האנטרפרייז, נכנסת לתיקונים בגלל בעיה במערכת התקשורת ההולוגרפית שהותקנה בה (קריצה למעריצי הזיכיון שביקרו את הופעתה של מערכת הולוגרפית שלא הייתה קיימת בסדרות הקודמות). 
הצוות חוקר סימנים לא מוסברים שהופיעו במספר מקומות בגלקסיה, ומשויכים לישות נוסעת בזמן בשם "המלאך האדום" שמובילה את הדיסקברי לנקודות שונות בגלקסיה.
במקביל, מתברר שספוק, אחיה הלא ביולוגי של ברנהם, אישפז את עצמו בבית משוגעים ממנו ברח לאחר מכן, בעוד אנשי מדור 31 רודפים אחריו מאחר שהוא חשוד ברצח שלא ביצע. ספוק הושפע על ידי חזיונות של המלאך האדום שהשפיעו על תפישת הזמן שלו.
מסתבר שמערכת האינטליגנציה המלאכותית של הפדרציה החליטה להשיג מידע שנמצא על הדיסקברי במטרה לשכלל את עצמה ולהוביל לעתיד שבו היא משמידה את החיים כולם. המערכת משתלטת על חברי צוות שונים במטרה להגיע למידע, בצורה המזכירה את טכנולוגיית הבורג, אך לבסוף מייקל, שהשיגה שליטה בחליפת המלאך האדום, לוקחת את הדיסקברי וצוותה אלף שנים אל העתיד במטרה למנוע מהמערכת להשיג עליה שליטה.
העונה מסתיימת כאשר סגל האנטרפרייז נחקר על ידי אנשי צי הכוכבים, ולבסוף מוחלט שחל איפול מוחלט על מסעה של הדיסקברי, ועל עצם קיומה. בכך יישרה הפקת הסדרה קו עם הקאנון שקבעה הסדרה המקורית, ומסביר מדוע מעולם לא הוזכרו הינע הנבגים, הדיסקברי ודמותה של מייקל ברנהאם.

עונה שלישית

עונה זו, שנכון למאי 2019 טרם החלה הפקתה, עתידה להתרחש כ-950 שנה לאחר עלילת העונה השנייה, לאור מסעה של הדיסקברי אל העתיד.
במהלך כנס קומיק-קון, סן דייגו נמסר כי הדיסקברי לא נחתה, כצפוי, בטראליסיום, אלא במקום אחר בעתיד.
בין השאר יפגוש צוות הספינה בקליבלנד "בוק" בוקר, שיגולם על ידי דייוויד אג'אלה. בוקר מתואר כמי שאינו פועל לפי הכללים המקובלים.

מדור 31

במהלך הפקת העונה השנייה הציעה השחקנית מישל יאו לאלכס קורצמן להפיק סדרת בת שתעסוק בדמותה של הקיסרית פליפה ג'ורג'יו מיקום המראה, ותעקוב אחר קורותיה בשירות מדור 31. השמועות הראשונות על הסדרה החלו בחודש נובמבר 2018, עוד בטרם שודרה עונתה השנייה של דיסקברי. במספר ראיונות עמו סיפר קורצמן כי אהב את ההצעה והחליט להתחיל בכתיבת הסדרה המדוברת. נכון לאפריל 2019 כתיבת הסדרה החלה, אם כי טרם התקבלה הזמנה רשמית מרשת CBS All access. על פי מישל יאו, הסדרה צפויה להיות "קלילה יותר וכיפית יותר, ולספר על משימות ההצלה החשאיות שדמותה מבצעת במסגרת שירותה במדור 31".]

פריקוול לסדרה המקורית בכיכובו של פייק

למרות לא מעט ביקורות על הסדרה דיסקברי מצד מעריצי הזיכיון, דמותו של כריסטופר פייק, כמו גם דמויותיהם של מספר אחת וספוק התקבלו היטב בקרב מעריצים, דבר שהוביל לפתיחת עצומה, כמו גם קמפיין אינטרנטי ברשתות החברתיות תחת ההאשטאג #StarTrekPike שקראו לרשת CBS להפיק סדרת פריקוול שתספר על צוות האנטרפרייז תחת פיקודו של פייק, בתקופה שלפני הסדרה המקורית. בראיון עמו במהלך הקמפיין מסר קורצמן כי "קריאת המעריצים נשמעה" וכי "ישמח להמשיך לעבוד עם הדמויות הללו". כמו כן ציין קורצמן כי הוא והרשת בודקים כיצד והאם ניתן להפיק את הסדרה המדוברת. אנסון מאונט שגילם את דמותו של פייק ואית'ן פק שגילם את דמותו של ספוק ציינו בראיונות שישמחו לחזור ולגלם את הדמויות הללו.]
בסוף חודש יוני 2019 פורסם כי דמויותיהם של ספוק ומספר אחת יופיעו באחד מפרקי מסעות קצרים. הפרק נכתב על ידי מייקל שייבון. במועד הפרסום לא הובהר אם גם דמותו של פייק תופיע בפרק.]